LV
30.12.2022.
Eiropas Savienības Oficiālais Vēstnesis
C 498/1
I (Rezolūcijas, ieteikumi un atzinumi)
REZOLŪCIJAS
REĢIONU KOMITEJA RK 151.
PLENĀRĀ SESIJA, 11.10.2022.–12.10.2022.
Eiropas Reģionu komitejas rezolūcija par stāvokli Eiropas Savienības reģionos un pilsētās (2022/C 498/01)
EIROPAS REĢIONU KOMITEJA (RK),
ŅEMOT VĒRĀ
— savu ziņojumu “ES gadskārtējais ziņojums par stāvokli reģionos un pilsētās”, kura pamatā ir iekļaujoša, uz faktiem un pierādījumiem balstīta pieeja, tostarp reģionālais un vietējais barometrs, kurā atspoguļoti viedokļi, ko pauduši vietējie un reģionālie pārstāvji, kuri iesaistījuši partnerorganizācijas un iestādes (1), un kurā Eiropas, valstu, reģionālā un vietējā līmeņa politisko lēmumu pieņēmējiem sniegti pierādījumi un svarīgākie ieteikumi attiecībā uz nākamajā gadā steidzami risināmām problēmām; — konferences par Eiropas nākotni (CoFoE) rezultātus un daudzos priekšlikumus, kas tieši skar vietējās un reģionālās pašvaldības, kuras pilda nozīmīgu funkciju, rodot risinājumus problēmām, kas satrauc iedzīvotājus; — Eiropas Komisijas priekšsēdētājas 2022. gada 14. septembra runu par stāvokli Savienībā 2022. gadā un nodomu vēstuli, kas adresēta Eiropas Parlamenta priekšsēdētājai un Padomes priekšsēdētājam; TĀ KĀ
— nelikumīgais un nepamatotais Krievijas karš pret Ukrainu ir izraisījis un turpina izraisīt nāvi un postījumus, piespiežot miljoniem cilvēku pamest savas mājas, lai pārceltos vai nu uz citu vietu Ukrainā, vai uz Eiropas Savienību, it īpaši uz tās austrumu dalībvalstīm, un vietējās un reģionālās pašvaldības ir pirmās, kas sniedz atbalstu; — ne tikai klimata pārmaiņu ietekme un Covid-19 pandēmijas un tirdzniecības traucējumu sekas, bet arī Ukrainā notiekošā kara ietekme rada lielu spriedzi daudzām mājsaimniecībām, maziem un vidējiem uzņēmumiem, kā arī vietējām un reģionālajām pašvaldībām visā ES, ņemot vērā enerģijas un pārtikas cenu izraisīto būtisko papildu spiedienu un pastāvīgi augošo inflāciju; 1. uzsver, ka RK sagatavotais “ES gadskārtējais ziņojums par stāvokli reģionos un pilsētās”, radot pamatu satraukumam, liecina, ka Covid-19 pandēmijas seku, Ukrainas kara un klimata pārmaiņu paātrināšanās dēļ visā Eiropas Savienībā saasinās teritoriālās atšķirības;
(1)
https://cor.europa.eu/en/our-work/Pages/State-of-Regions-and-Cities-2022.aspx?origin=spotlight.